Ο **Άγγελος Διγκόζης** (Θεσσαλονίκη, 19 Μαρτίου 1974) είναι παλαίμαχος Έλληνας ποδοσφαιριστής που αγωνιζόταν τόσο στην αμυντική όσο και στη μεσαία γραμμή. Συνολικά στην ποδοσφαιρική του καριέρα αγωνίστηκε σε 435 επίσημους αγώνες όλων των κατηγοριών σημειώνοντας 42 γκολ. Κατέχει ένα μοναδικό ρεκόρ στο ελληνικό ποδόσφαιρο καθώς υπήρξε ο πρώτος ποδοσφαιριστής που έχει αγωνιστεί στην Α' Εθνική με 8 διαφορετικές ομάδες (Βέροια, Καβάλα, ΟΦΗ, Άρης, Ιωνικός, Λάρισα, Ξάνθη και Πανσερραϊκός).

Καριέρα
-------

### Τα πρώτα βήματα

Γεννήθηκε το 1974 στον νομό Πέλλας. Ξεκίνησε το ποδόσφαιρο από τον Άρη Προφήτη Ηλία και το 1994 αποκτήθηκε από τον Απόλλωνα Καλαμαριάς που τότε αγωνιζόταν στη Β' Εθνική. Κατά τη διάρκεια των τριών ετών που αγωνίστηκε στους «Ποντίους» κατάφερε να καθιερωθεί ως ένα από τα βασικά στελέχη της ομάδας έχοντας συνολικά 81 συμμετοχές και 5 τέρματα στο πλαίσιο της Β' Εθνικής.

### Το πρώτο πέρασμα από την Α' Εθνική

Το καλοκαίρι του 1997 αποκτήθηκε από τη Βέροια όπου αγωνίστηκε για μέχρι τα τέλη Δεκεμβρίου οπότε και έμεινε ελεύθερος,σε 6 αναμετρήσεις. Επόμενος σταθμός της καριέρας του ήταν η Καβάλα από όπου αποκτήθηκε έπειτα από εισήγηση του Κώστα Ιωσηφίδη. Κατά την παραμονή του στους «Αργοναύτες» είχε 33 παρουσίες και 4 γκολ, όλα κατά τη δεύτερη και τελευταία χρονιά του.

Ακολούθησε μια τριετία στον ΟΦΗ όπου μέτρησε 78 συμμετοχές και 8 γκολ για το πρωτάθλημα ενώ έλαβε χρόνο συμμετοχής και σε 4 ματς για το Κύπελλο ΟΥΕΦΑ της σεζόν 2000/01 πετυχαίνοντας μάλιστα γκολ στην εντός έδρας νίκη με 6-0 επί της Νάπρεντακ Κρούσεβατς. Καλύτερη σεζόν του στην ομάδα της Κρήτης ήταν η πρώτη, όπου συνεισέφερε και στον επιθετικό τομέα, με 5 τέρματα.

### Στην Κύπρο

Μετά την αποχώρησή του από τον ΟΦΗ, ο **Διγκόζης** αγωνίστηκε για μισή σεζόν στην Κύπρο για λογαριασμό του Ολυμπιακού Λευκωσίας μετρώντας 12 συμμετοχές και 2 γκολ.

### Επαναπατρισμός

Μετά το σύντομο πέρασμά του από την Κύπρο, ο **Διγκόζης** επέστρεψε στην Ελλάδα και την Α' Εθνική για λογαριασμό του Άρη. Στους 18 μήνες που παρέμεινε στην Θεσσαλονίκη αγωνίστηκε σε 38 αγώνες πρωταθλήματος καθώς και σε 3 αγώνες στα πλάισια του Κυπέλλου ΟΥΕΦΑ ενώ έλαβε μέρος και στον χαμένο τελικό του Κυπέλλου Ελλάδος του 2003 εναντίον του ΠΑΟΚ στην Τούμπα, που βρήκε νικητές με 1-0 τους ασπρόμαυρους.

Μετά την αποδέσμευσή του από τον Άρη θα αγωνιστεί για έξι μήνες στον Ιωνικό και τον Ιανουάριο του 2005 θα αποκτηθεί από την Λάρισα που τότε πάλευε για να επανέλθει στην Α' Εθνική. Στην Λάρισα θα μείνει έως τον Ιούνιο του 2007 έχοντας 68 συμμετοχές (οι 53 στην Α' Εθνική) και 14 τέρματα (τα 9 στην Α' Εθνική). Παράλληλα θα πανηγυρίσει το πρωτάθλημα της Εθνικής του 2005 αλλά και την κατάκτηση του Κυπέλλου Ελλάδος του 2007, στον δεύτερο τελικό της καριέρας του.

Το καλοκαίρι του 2007 δεν τα βρήκε με την Λάρισα σχετικά με την ανανέωση του συμβολαίου του με αποτέλεσμα να αποκτηθεί από την Σκόντα Ξάνθη υπογράφοντας συμβόλαιο διάρκειας δύο ετών, θα παραμείνει όμως στους θρακιώτες για μόλις ένα χρόνο όπου έλαβε μέρος σε 23 αγώνες. Το επόμενο έτος αγωνίστηκε στον Μ.Γ.Σ. Πανσερραϊκό μετρώντας 20 συμμετοχές, θα αποχωρήσει όμως από την ομάδα μετά τον υποβιβασμό της στην Β' Εθνική.

### Μετέπειτα καριέρα

Την αγωνιστική περίοδο 2009/10 επέστρεψε στα γήπεδα της Β' Εθνικής για λογαριασμό της Αναγέννηση Καρδίτσας και το καλοκαίρι του 2010 συμφώνησε με την Νίκη Βόλου, αποχώρησε όμως τον Ιανουάριο του 2011 και ενώ λίγες μέρες νωρίτερα είχε διατελέσει υπηρεσιακός προπονητής. Συνολικά ο Άγγελος Διγκόζης αγωνίστηκε σε 435 επίσημους αγώνες όλων των κατηγοριών σημειώνοντας 42 γκολ. Από την περίοδο 2011-12 εργάζεται ως βοηθός προπονητή του Πανθρακικού.

Διακρίσεις
----------

* 1 Κύπελλο Ελλάδας με την Λάρισα (2007)

Στατιστικά
----------

| Έτος | Σύλλογος | Εμφανίσεις (Γκολ) |
| --- | --- | --- |
| 1994-95 | Ελλάδα Απόλλων Καλαμαριάς (Β') | 25 (1) |
| 1995-96 | Ελλάδα Απόλλων Καλαμαριάς (Β') | 31 (1) |
| 1996-97 | Ελλάδα Απόλλων Καλαμαριάς (Β') | 25 (3) |
| 1997-98α | Ελλάδα Βέροια | 6 (0) |
| 1997-98β | Ελλάδα Καβάλα (ΑΟΚ) | 8 (0) |
| 1998-99 | Ελλάδα Καβάλα | 25 (4) |
| 1999-00 | Ελλάδα ΟΦΗ | 29 (5) |
| 2000-01 | Ελλάδα ΟΦΗ | 29 (2) |
| 2001-02 | Ελλάδα ΟΦΗ | 20 (1) |
| 2002-03α | Κύπρος Ολυμπιακός Λευκωσίας | 12 (2) |
| 2002-03β | Ελλάδα Άρης | 11 (0) |
| 2003-04 | Ελλάδα Άρης | 27 (0) |
| 2004-05α | Ελλάδα Ιωνικός | 13 (0) |
| 2004-05β | Ελλάδα ΑΕΛ 1964 (Β') | 15 (5) |
| 2005-06 | Ελλάδα ΑΕΛ 1964 | 28 (3) |
| 2006-07 | Ελλάδα ΑΕΛ 1964 | 25 (6) |
| 2007-08 | Ελλάδα Σκόντα Ξάνθη | 23 (0) |
| 2008-09 | Ελλάδα Μ.Γ.Σ. Πανσερραϊκός | 20 (0) |
| 2009-10 | Ελλάδα Αναγέννηση Καρδίτσας (Β') | 26 (4) |
| 2010-11 | Ελλάδα Νίκη Βόλου(Γ') | 13 (0) |

Παραπομπές
----------

1. 1 2  onsports.gr Αρχειοθετήθηκε 2016-03-04 στο Wayback Machine. Διγκόζης Άγγελος, Προφίλ
2. ↑  contra.gr Η 1η αγωνιστική με τα μάτια της στατιστικής
3. ↑  «Διγκόζης Άγγελος». Αρχειοθετήθηκε από το πρωτότυπο στις 2016-03-04.. Ανακτήθηκε στις 19 Οκτωβρίου 2012.
4. ↑  Το Έθνος[*νεκρός σύνδεσμος*] Διγκόζης για δυο χρόνια!

Εξωτερικοί σύνδεσμοι
--------------------

* Στατιστικά καριέρας[*νεκρός σύνδεσμος*]
* Τελικός Κυπέλλου Ελλάδος 2003:Άγγελος Διγκόζης.[*νεκρός σύνδεσμος*]
* Η Καβάλα απέκτησε Διγκόζη.[*νεκρός σύνδεσμος*]
* Πέρασε σαν σίφουνας ο ΟΦΗ.[*νεκρός σύνδεσμος*]
* Ξάνθη:Διγκόζης για δύο χρόνια.[*νεκρός σύνδεσμος*]
* Παρελθόν από Νίκη Βόλου Βακουφτσής,Διγκόζης και Σαμαράς.[*νεκρός σύνδεσμος*]
* Στον Οικονόμο Τσαριτσάνης ο Διγκόζης.